**Ministru kabineta noteikumu projekta "Grozījumi Ministru kabineta 2013. gada 12. februāra noteikumos Nr. 85 "Kārtība, kādā administratīvajā lietā iemaksā, atmaksā un atlīdzina valsts nodevu un iemaksā un atmaksā drošības naudu"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Grozījumi Ministru kabineta 2013. gada 12. februāra noteikumos Nr. 85 "Kārtība, kādā administratīvajā lietā iemaksā, atmaksā un atlīdzina valsts nodevu un iemaksā un atmaksā drošības naudu"" (turpmāk – Noteikumu projekts) izstrādāts atbilstoši likumā "Grozījumi Administratīvā procesa likumā", kas stājās spēkā 2017. gada 1. martā, noteiktajam regulējumam, ar kuru Administratīvā procesa likuma (turpmāk – APL) 124., 125. un 129.1 pants izteikts jaunā redakcijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstākās tiesas judikatūrā atzīts, ka, lemjot par personas atbrīvošanu no drošības naudas samaksas, vienlaikus ar personas mantisko stāvokli izvērtējams arī tas, cik labticīgi persona izmanto likumā noteiktās tiesības iesniegt sūdzību. Tas ir saistāms ar drošības naudas pamatmērķi – mazināt nepamatotu sūdzību iesniegšanu. Šis mērķis tiek sasniegts tādējādi, ka persona pirms sūdzības iesniegšanas rūpīgi apdomā, vai iesniedzamā sūdzība būs pamatota. Šajā sakarā persona ņem vērā, ka drošības nauda tai tiks atmaksāta vienīgi gadījumā, ja sūdzība izrādīsies pamatota.  Ievērojot minēto, APL šobrīd paredz, ka drošības nauda maksājama par kasācijas sūdzību, blakus sūdzību, lūgumu par pagaidu aizsardzību, kā arī par pieteikumu par lietas jaunu izskatīšanu sakarā ar jaunatklātiem apstākļiem. Tādējādi nepieciešams grozīt Ministru kabineta 2013. gada 12. februāra noteikumus Nr. 85 "Kārtība, kādā administratīvajā lietā iemaksā, atmaksā un atlīdzina valsts nodevu un iemaksā un atmaksā drošības naudu" (turpmāk – noteikumi).  Saskaņā ar APL 124. panta piektajā un sestajā daļā noteikto gan par lūgumu par pagaidu aizsardzību, gan par pieteikumu par lietas jaunu izskatīšanu sakarā ar jaunatklātiem apstākļiem maksājama drošības nauda 15 *euro* apmērā. Noteikumu projekts paredz grozīt noteikumu 3. punktu, nosakot, ka drošības naudu maksā ne tikai par blakus sūdzību, bet arī par lūgumu par pagaidu aizsardzību, kā arī par pieteikumu par lietas jaunu izskatīšanu sakarā ar jaunatklātiem apstākļiem. Drošības nauda iemaksājama Augstākās tiesas norādītajā kontā Valsts kasē, ja attiecīgo lēmumu pieņem Augstākā tiesa, vai Tiesu administrācijas norādītajā kontā Valsts kasē, ja attiecīgo lēmumu pieņem rajona tiesa vai apgabaltiesa.  Noteikumu projekts vēl paredz papildināt noteikumus ar 7.1 punktu, kas, pamatojoties uz tiesneša rezolūciju, ļautu Augstākajai tiesai vai Tiesu administrācijai valsts nodevu vai drošības naudu pārskaitīt atbilstošajā kontā, ja privātpersona, veicot iemaksu, būs kļūdījusies. Lai šādos gadījumos efektivizētu procesa virzību, lēmumu rezolūcijas veidā pieņems tas tiesnesis, kurš konstatējis, ka valsts nodeva vai drošības nauda ir iemaksāta šo noteikumu 3.punktā minētajos kontos neatbilstoši šo noteikumu 2. punktam, 3.1. un 3.2. apakšpunktam (nepareizā kontā).  Vienlaikus atbilstoši APL 125. un 129.1 pantā esošajam regulējumam ir precizētas normas, kas nosaka rīcību ar "nepareizi iemaksātu" valsts nodevu un drošības naudu. Ņemot vērā, ka minētais tiesiskais regulējums ir noteikts ar likumu, noteikumos to nepieciešams aizstāt ar atsauci uz likumu vai arī normas ar dublējošu regulējumu svītrot. Turklāt tiesiskās skaidrības nodrošināšanai visas maksājuma izpildes problēmas, kas nav noteiktas APL  (precīzi uzskaitīti valsts nodevas un drošības naudas atmaksas vai atlīdzināšanas gadījumi), nav ar noteikumiem regulējams jautājums. Apzīmējums "nepareizi iemaksāta" APL nav skaidrots. Proti, veikti grozījumi noteikumu 8., 9., 10., 12. punktā, 17.6. apakšpunktā, 18. un 20. punktā.  Noteikumu 13. punktā noteikts, ka atbildētājs atlīdzina valsts nodevu mēneša laikā pēc tiesas vai tiesneša nolēmuma stāšanās spēkā. Tomēr, ņemot vērā, ka praksē minētie jautājumi rada neskaidrības, veikts grozījums noteikumu 13. punktā, kas paredz pienākumu atbildētājam atlīdzināt valsts nodevu mēneša laikā pēc pieteicēja iesnieguma saņemšanas iestādē. Šāds grozījums precizēs gan iestādes pienākumu atlīdzināt valsts nodevu, gan arī atlīdzināšanas termiņu.  Ievērojot to, ka APL 126. panta pirmā daļa valsts nodevas atlīdzināšanu paredz arī tiesvedības izbeigšanas gadījumā, noteikumu 14. punktā vārdus "par pieteikuma pilnīgu vai daļēju apmierināšanu" aizstājami ar vārdiem "kurā ir paredzēta valsts nodevas atlīdzināšana". Atbilstoši minētajam grozījumam, veikti redakcionāli precizējumi arī noteikumu 9. punkta ievaddaļā, 9.6. un 9.7.apakšpunktā.  Šobrīd no noteikumu 15. punkta izriet, ka drošības naudu atmaksā Tiesu administrācija Administratīvā procesa likuma 129.1 pantā minētajos gadījumos, kā arī tad, ja drošības nauda ir nepareizi iemaksāta. Noteikumu 6.1. apakšpunkts nosaka, ka persona iemaksā valsts nodevu vai drošības naudu ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē (maksājums ar pārskaitījumu). Tādējādi tiesiskās skaidrības nodrošināšanai visas maksājuma izpildes problēmas, kas nav noteiktas APL (precīzi uzskaitīti valsts nodevas un drošības naudas atmaksas vai atlīdzināšanas gadījumi), nav ar šiem noteikumiem regulējams jautājums.  Ievērojot to, ka paredzēts veikt grozījumus noteikumu 3. punktā, kas cita starpā noteic, ka drošības nauda iemaksājama Augstākās tiesas deponēto līdzekļu kontā, ja attiecīgo lēmumu pieņem Augstākā tiesa, ir nepieciešams veikt izmaiņas arī noteikumu 15. punktā, nosakot, ka drošības naudu atmaksā Tiesu administrācija vai Augstākā tiesa. Proti, Augstākā tiesa drošības naudas atmaksu veiks, ja drošības nauda atbilstoši šo noteikumu 3. un 4. punktam būs iemaksāta Augstākās tiesas norādītajā kontā Valsts kasē. Savukārt Tiesu administrācija drošības naudu atmaksās, ja drošības nauda atbilstoši šo noteikumu 3. punktam būs iemaksāta Tiesu administrācijas norādītajā kontā Valsts kasē.  Ievērojot minēto, svītrots noteikumu 16. un 23. punkts.  Lai saīsinātu konta, kurā ieskaita drošības naudu, apzīmējumu, noteikumu 4. punktā svītroti vārdi "deponēto līdzekļu". |
| 3. | Projekta izstrādē iesaistītās institūcijas | Noteikumu projektu izstrādāja Tieslietu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Administratīvajā procesā iesaistītās privātpersonas, administratīvās tiesas, Augstākā tiesa un Tiesu administrācija, kas veic personu iesniegumu par drošības naudas atmaksu apstrādi. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir saistīts ar likumu "Grozījumi Administratīvā procesa likumā", kas Saeimā pieņemts 2017. gada 2. februārī, un paredz tehniska rakstura grozījumus, tādēļ sabiedrības līdzdalība Noteikumu projekta atsevišķā apspriešanā nav nepieciešama. |
| 2. | Sabiedrības līdzdalība projekta izstrādē | Sabiedrības līdzdalību Noteikumu projekta izstrādē nebija nepieciešams nodrošināt. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas un institucionālo struktūru. Jaunas institūcijas nebūs jāveido, esošās institūcijas nebūs jālikvidē vai jāreorganizē. Noteikumu projekts neietekmēs institūcijas cilvēkresursus. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Līce 67036789

[Laura.Līce@tm.gov.lv](mailto:Laura.Līce@tm.gov.lv)